**ELŐTERJESZTÉS**

**Velem községi Önkormányzat Képviselő-testülete**

**2017. május 30-i ülésének**

**3. napirendi pontjához**

**Tisztelt Képviselő-testület!**

A Vas Megyei Kormányhivatal által lefolytatott célellenőrzés alapján, továbbá tekintettel arra, hogy a rendelet megalkotására felhatalmazó rendelkezés megváltozott, szükségessé vált Velem községi Önkormányzat Képviselő-testületének a házasságkötések és bejegyzett élettársi kapcsolatok hivatali helyiségen kívüli, valamint hivatali munkaidőn kívüli engedélyezési eljárásairól és szolgáltatási díjairól szóló 2/2014. (II.5.) önkormányzati rendeletének felülvizsgálata.

A célellenőrzés szempontjait figyelembe véve, a rendelet megalkotására felhatalmazást adó törvény megjelölése, valamint a rendelet szerkezeti-logikai felépítése változott meg, a szabályozás tartalmi, lényegi változtatást nem tartalmaz.

A rendeletben az eddigi szabályozáshoz képest a házasságkötés hivatali helyiségen kívüli engedélyezéséhez feltételként lett előírva, hogy a házasságkötés méltó keretei adottak legyenek, illetve ennek tartalma került meghatározásra. Egyben a pároknak a hivatali helyiségen kívüli helyszínen a házasságkötéshez szükséges feltételek biztosításával kapcsolatos kötelezettségei kerültek részletesebben megfogalmazásra, valamint az időközben bekövetkezett jogszabály-változások kerültek átvezetésre.

A Vas Megyei Kormányhivatal a rendelet elfogadásának határidejét legkésőbb 2017. május 31. napjában határozta meg.

Fentiek alapján kérem a T. Képviselő-testületet, hogy az előterjesztést megtárgyalni és a rendelet-tervezetet elfogadni szíveskedjen.

Velem, 2017. május 23.

Dr. Zalán Gábor jegyző nevében:

**Németh Melinda s.k.**

**kirendeltség-vezető**

**ELŐZETES HATÁSVIZSGÁLATI LAP**

**a hivatali helyiségen, valamint a hivatali munkaidőn kívül történő házasságkötés létesítése engedélyezésének szabályairól, valamint a hivatali helyiségen, a hivatali munkaidőn kívül történő házasságkötés létesítése esetén fizetendő díj mértékéről szóló rendelet-tervezethez**

**(a jogalkotásról szóló 2010. évi CXXX. törvény 17. §-a alapján)**

**A tervezett jogszabály várható következményei, különösen**

**I. társadalmi hatásai:**

A tervezet a jelenlegi társadalmi helyzeten nem változtat.

**II.** **gazdasági hatásai:**

A tervezetnek gazdasági hatása nincs.

**III. költségvetési hatásai:**

A tervezetnek költségvetési hatása nincs.

**IV. környezeti következményei:**

A tervezetnek környezeti következménye nincs.

**V. egészségi következményei:**

A tervezetnek egészségi következménye nincs.

**VI. adminisztratív terheket befolyásoló hatásai:**

Adminisztratív terhet nem jelent.

**VII. megalkotásának szükségessége:**

A hatályos rendelet módosítása jogszabály-változás miatt szükséges.

**VIII. a jogalkotás elmaradásának várható következményei:**

A helyi szabályozás elmaradása a Vas Megyei Kormányhivatal törvényességi intézkedését vonhatja maga után.

**IX. alkalmazásához szükséges személyi, szervezeti, tárgyi és pénzügyi feltételek:**

Nem igényel több feltételt az eddigiekhez képest.

**TERVEZET**

**Velem községi Önkormányzat Képviselő-testületének**

**…/2017. (V. …) önkormányzati rendelete**

**a hivatali helyiségen, valamint a hivatali munkaidőn kívül történő házasságkötés létesítése engedélyezésének szabályairól, valamint a hivatali helyiségen, a hivatali munkaidőn kívül történő házasságkötés létesítése esetén fizetendő díj mértékéről**

Velem községi Önkormányzat Képviselő-testülete az anyakönyvi eljárásról szóló 2010. évi I. törvény 96. §-ában kapott felhatalmazás alapján, az Alaptörvény 32. cikk (1) bekezdés a) pontjában, valamint az anyakönyvi eljárásról szóló 2010. évi I. törvény 19. §-ában meghatározott feladatkörében eljárva a következőket rendeli el:

**1. Értelmező rendelkezések**

**1. §**

1. E rendelet alkalmazásában:
2. hivatali helyiség: a Velem, Rákóczi u. 73. szám alatti Polgármesteri Iroda, a Kőszegi Közös Önkormányzati Hivatal Velemi Kirendeltsége anyakönyvvezető hivatali irodája (Velem, Rákóczi u. 73.)
3. hivatali munkaidő: a Kőszegi Közös Önkormányzati Hivatal Közszolgálati Szabályzatában meghatározott munkaidő.

**2. Az engedélyezés szabályai**

**2. §**

Házasságkötés hivatali munkaidőn kívül munkanapokon 19.00 óráig, pihenőnapon 11.00 óra és 19.00 óra között engedélyezhető.

**3. §**

(1) A házasságkötés hivatalos helyiségen kívüli megkötése szabadtéren május 2. és szeptember 30. között engedélyezhető.

(2) A házasságkötést hivatali helyiségen kívül a jegyző abban az esetben engedélyezi, ha a házasságkötéshez a méltó keretek adottak.

(3) A házasságkötéshez a méltó keretek akkor adottak, ha a házasságkötés méltóságához illő helyszín előkészítése - így különösen a díszítés, a berendezés, a megvilágítás, a megfelelő számú férőhely, az esemény külső környezeti hatásoktól való védelme, a helyszín előzetes és utólagos takarítása, szabadtéri helyszínen a zöldterület, növényzet, virágok gondozottsága - biztosítottak.

(4) A hivatali helyiségen kívüli helyszínen a házasságkötés feltételeinek a biztosítása a felek feladata. E feltételek különösen az elhelyezés, az asztal, a szükséges hangosítás és áramszolgáltatás biztosítása.

**4. §**

(1) Házasságkötésre hivatali helyiségben 30 percenként, hivatali helyiségen kívül 60 percenként kerülhet sor.

(2) Nem tartható házasságkötés a Velemi Gesztenyenapok időtartama alatt.

**3. Az Önkormányzati Hivatal részére fizetendő díj**

**5. §**

(1) A hivatali helyiségen, valamint az anyakönyvvezető munkaidején kívül történő házasságkötésért a felek az e rendeletben meghatározott díjat kötelesek fizetni.

(2) A hivatali munkaidőn kívül és hivatali helyiségben történő házasságkötés esetén a szolgáltatás díja 10.000 Ft.

(3) A hivatali munkaidőben hivatali helyiségen kívül történő házasságkötés esetén a szolgáltatás díja 20.000 Ft.

(4) A hivatali munkaidőn és hivatali helyiségen kívül történő házasságkötés esetén a szolgáltatás díja 20.000 Ft.

**6. §**

(1) Díjfizetési kötelezettség alól a polgármester ad mentességet, amennyiben a hivatali helyiségen kívüli házasságkötésre rendkívüli körülmény miatt kerül sor. A polgármester döntése ellen a képviselő-testülethez lehet fellebbezést benyújtani.

(2) Az (1) bekezdésben meghatározott rendkívüli körülménynek minősül, ha valamelyik fél mozgáskorlátozottsága, egészségi állapota, kora miatt különös erőfeszítés lenne számára a hivatali helyiségben való megjelenés.

**7. §**

(1) A szolgáltatási díjat a Kőszegi Közös Önkormányzati Hivatal 11747051-15805368-00000000 számlájára kell megfizetni, a házasságkötés időpontját megelőzően.

(2) Amennyiben a házasságkötés elmarad és azt legalább 5 munkanappal korábban bejelentik, a szolgáltatási díjat az Önkormányzati Hivatal visszafizeti.

**4. Munkaidőn kívül házasságkötésen közreműködő anyakönyvvezető díjazása**

**8. §**

(1) A hivatali munkaidőn kívül történő házasságkötésben közreműködő anyakönyvvezetőt választása szerint a közszolgálati tisztviselőkről szóló törvényben meghatározott szabadidő egésze vagy egy része helyett

1. hivatali helyiségen kívül megtartandó eseményenként 7.650 Ft összegű díj,
2. hivatali helyiségben megtartott eseményenként 3.850 Ft összegű díj,

vagy annak arányos része illeti meg.

(2) Az anyakönyvvezetőt megillető díj kifizetése tárgyhónapot követő hónap 5. napjáig történik, míg a szabadidő megváltására a köztisztviselők jogállásáról szóló törvény rendelkezései az irányadóak.

**5. Záró rendelkezések**

**9. §**

(1) Ez a rendelet a kihirdetését követő napon lép hatályba.

(2) Hatályát veszti a házasságkötések és bejegyzett élettársi kapcsolatok hivatali helyiségen kívüli, valamint hivatali munkaidőn kívüli engedélyezési eljárásairól és igazgatási szolgáltatási díjairól szóló 2/2014. (II.5.) önkormányzati rendelet.

Velem, 2017. május 30.

**Szél Józsefné s.k. Dr. Zalán Gábor s.k.**

polgármester jegyző